Med omkring 20 kilometer til mål ville Jonas Vingegaard og de andre ryttere ikke mere. Et heftigt snevejr i Galicien, hvor løbet Gran Camiño bliver kørt, havde nemlig ramt feltet, og det gad rytterne angiveligt ikke køre i. Derfor stoppede rytterne midt på vejen. TV-billederne viste, at Jonas Vingegaard var henne ved løbskommissæren, hvor de så ud til at aftale, at de ikke ville fortsætte. Tre udbrydere fortsatte med at køre videre i front og havde tilsyneladende ingen intentioner om at stoppe. Det var derfor først, da der kom en officiel melding om etapens afbrydelse, at frontgruppen indstillede kørslen. Det er endnu uvist, hvad aflysningen får af betydning for løbets næste dage. Gran Camiño er thyboen Jonas Vingegaards første løb i 2023-sæsonen, hvor hans store sæsonmål er at forsvare sidste års Tour de France-sejr. Jumbo-Visma trak feltet Rytterne trillede om formiddagen ud på en 188 kilometer lang etape fra Muralla de Lugo til Sarria. Havde de drømt om at blive varmet godt igennem og slikke lidt sol under de sydlige himmelstrøg, blev de slemt skuffede. Vejret blev gradvist værre, som etapen skred frem, og selv om rytterne var pakket godt ind, havde en del af dem svært ved at holde varmen. Sportsdirektører og mekanikere måtte hjælpe med påklædningen, og en enkelt rytter var så gennemkold, at han ikke selv evnede at tage vanter på. Gianni Moscon, Sebastian Schönberger og Vicente Hernaiz holdt fanen højt ude foran, men måtte til sidst konstatere, at deres anstrengelser var forgæves. Jonas Vingegaards mandskab havde forinden trukket feltet, men om danskeren havde planer om et angreb, svæver hen i det uvisse. Efter planen fortsætter O Gran Camiño fredag med 2. etape fra Tui til A Guarda. Det slutter søndag med en 18 kilometer lang enkeltstart.

Opsummering:
1. etape af det spanske løb Gran Camiño er stoppet, efter at et massivt snevejr har ramt det område, hvor rytterne kører.